তিনমাসের জন্য নিষিদ্ধ মেসি | Dhaka Tribune Bangla
তিনমাসের জন্য নিষিদ্ধ মেসি
প্রকাশিত ১২:০৫ দুপুর আগস্ট ৩, ২০১৯
আর্জেন্টিনার জার্সি গায়ে তিনমাসের জন্য নিষিদ্ধ হচ্ছেন এ তারকা ফুটবলার
আর্জেন্টিনার জার্সি গায়ে তিনমাসের জন্য নিষিদ্ধ হচ্ছেন লিওনেল মেসি। দক্ষিণ আমেরিকা ফুটবল নিয়ন্ত্রক সংস্থাকে (কনমেবল) ‘দুর্নীতিগ্রস্ত’ বলার দায়ে নিষিদ্ধ হচ্ছেন তিনি। এছাড়াও ৫০ হাজার ডলার জরিমানাও করা হয়েছে ফুটবলের এ তারকা প্লেয়ারকে।
শনিবার (৩ আগস্ট) জরিমানা করেছে কনমেবল। তবে এ শাস্তির বিপক্ষে আপিল করতে এক সপ্তাহ সময়ও পাবেন তিনি।
শুরুটা হয়েছিল কোপা আমেরিকার তৃতীয় স্থান নির্ধারণী। চিলির বিপক্ষে আর্জেন্টিনার সেই ম্যাচে লাল কার্ড পান এ তারকা ফুটবলার। এরপর ক্ষোভ থেকে তিনি বলেন, ব্রাজিলকে জেতাতেই সবরকম চেষ্টা করছে কনমেবল। এরপরই শুরু হয় দ্বন্দ্ব। এ দ্বন্দের রেশ ধরে কোপায় তৃতীয় স্থান নির্ধারণী পদকও নেননি তিনি।
তিন মাসের জন্য নিষিদ্ধ হওয়ায় সেপ্টেম্বর ও অক্টোবরে চিলি, মেক্সিকো ও জার্মানির বিপক্ষে প্রীতি ম্যাচগুলোতে খেলতে পারবেন না আর্জেন্টিনার এ তারকা। তবে ভক্তদের জন্য সুখবর হচ্ছে, ২০২২ সালে বিশ্বকাপ বাছাইয়ের শুরু থেকে খেলতে পারবেন তিনি।